GULF พยุง SET ปิดเช้าเหลือลบ 3.35 จุด หลังนลท.เทขายทำกำไร เหตุดัชนีพุ่งแรงวานนี้
GULF พยุง SET ปิดเช้าเหลือลบ 3.35 จุด หลังนลท.เทขายทำกำไร เหตุดัชนีพุ่งแรงวานนี้ โดยดัชนีช่วงเช้าปิดที่ระดับ 1,211.60 จุด ลดลง 3.35 จุด หรือ 0.28% มูลค่าการซื้อขาย 5.49 หมื่นล้านบาท 
8 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,211.60 จุด ลดลง 3.35 จุด หรือ 0.28% มูลค่าการซื้อขาย 5.49 หมื่นล้านบาท 
10 หุ้นกดดัชนีเช้านี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้เจอแรงขายทำกำไรระยะสั้นหลังปรับตัวขึ้นแรงเมื่อวานนี้ จากขานรับมาตรการพยุงเศรษฐกิจ 1.9 ล้านล้านบาท ไปแล้ว และวันนี้ตลาดก็ไม่มีปัจจัยใหม่หนุนด้วย ขณะเดียวกันกำลังรอดูการประชุมกลุ่มประเทศผู้ส่งออกน้ำมัน (โอเปก) และรัสเซียในวันที่ 9 เม.ย.นี้ ตลาดคาดจะลดกำลังการผลิต 10 ล้านบาร์เรล ซึ่งหากลดไม่ถึงก็อาจจะทำให้ราคาน้ำมันปรับตัวลงได้
สำหรับสถานการณ์การแพร่ระบาดไวรัสโควิด-19 ในยุโรปที่มีจำนวนผู้ติดเชื้อเพิ่มขึ้น 4-5% ต่อวัน และสหรัฐฯมีจำนวนผู้ติดเชื้อเพิ่มขึ้น 8-9% ต่อวัน ถือว่าเป็นตัวเลขที่ดีขึ้น และถ้าสถานการณ์ดีขึ้นเรื่อย  ๆ ตลาดฯก็จะไม่ผันผวนแรง อย่างไรก็ดี ยังต้องติดตามสถานการณ์การแพร่ระบาดไวรัสโควิด-19 ทั้งในประเทศและต่างประเทศอย่างใกล้ชิดต่อไป
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะเคลื่อนไหวในแดนลบ แต่ระหว่างทางอาจมีรีบาวด์ได้บ้าง เนื่องจากคาดว่าตลาดในยุโรปเทรดบ่ายนี้คงจะเผชิญแรงขายทำกำไรด้วยเช่นกัน
พร้อมให้กรอบการแกว่งไว้ที่ 1,190-1,220 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF        มูลค่าการซื้อขาย  4,538.27 ล้านบาท  ปิดที่  176.00 บาท เพิ่มขึ้น 14.00 บาท
PTT           มูลค่าการซื้อขาย  3,695.42 ล้านบาท  ปิดที่    36.50 บาท ลดลง     1.75 บาท
BAM         มูลค่าการซื้อขาย  3,550.83 ล้านบาท  ปิดที่    23.40 บาท ลดลง     0.40 บาท
ADVANC  มูลค่าการซื้อขาย  2,572.06 ล้านบาท  ปิดที่  187.50 บาท ลดลง    7.50 บาท
AOT          มูลค่าการซื้อขาย  1,928.16 ล้านบาท  ปิดที่    56.25 บาท ลดลง    1.25 บาท